Finansnæringens autorisasjonsordninger

Finansnæringens autorisasjonsordninger (FinAut) har som formål å ivareta næringens autorisasjons- og godkjenningsordninger, for alle hovedområdene der det tilbys rådgivning til forbrukere: Sparing og investering, Kreditt, Skadeforsikring og Personforsikring. Autorisasjonsordningen for robotrådgivere skal sikre like trygg rådgivning når man benytter en robotrådgiver, som i kontakt med et menneske. Som følge av bestemmelser i verdipapirhandelloven ble også Godkjenningsordning for informasjonsgivere etablert. 

 Kvalitet i kunderådgivningen 
Autorisasjonsordningene skal sikre forbrukerne trygg rådgivning, og at kundens interesse kommer først. 

Målet er å styrke kvaliteten i kunderådgivningen. Dette gjøres gjennom å sette felles kompetansestandarder på tvers av bedrifter for å gi kundene trygghet, sikre gode råd og legge grunnlag for legitimitet og troverdighet. En autorisert rådgiver kan dokumentere sin kompetanse og er forpliktet til å følge bransjenormen God Skikk. 

 Kompetansen dokumenteres 
Rådgiver er ikke en beskyttet tittel. Autoriserte rådgivere kan dokumentere at de har oppdatert kompetanse på sitt fagområde. Autoriserte rådgivere er registrert i et offentlig register. Forbrukere kan søke opp sin rådgiver på https://www.finaut.no/.

Den enkeltes kompetanse måles gjennom testing på nasjonalt nivå ved flere ulike prøver, avhengig av hvilken autorisasjonsording de omfattes av: kunnskapsprøver på sitt fagfelt, en etikkprøve og en praktisk prøve der de også skal anvende etikk-kompetansen,  i kunderådgivning. Medarbeiderne får dokumentert sin kompetanse, noe som gir faglig trygghet. Det vil også bli enklere å bygge opp skreddersydd kompetanse som kan brukes på tvers av bedrifter.

 Kunnskapsprøver 
Fagområdene i FinAut utvikler fagplaner med kompetansekrav til hver av autorisasjonsordningene. Kandidatene får opplæring i egen bedrift. Noen kurs og kunnskapsprøver er felles for alle ordningene: E-læringskurs i etikk og God skikk er obligatoriske for alle som skal autoriseres eller godkjennes som informasjonsgivere. Felles for alle kandidater i alle autorisasjonsordningene er en kunnskapsprøve i grunnleggende regelverk og bærekraftig finans. Etikkprøven og praktisk prøve er også felles for alle ordninger.

Kandidatene må vise at de har nødvendig fagkunnskap, og må bestå kunnskapsprøver, i det fagområdet de skal autoriseres i. Fagområdene er:

 Sparing og investeirng
 Kreditt
 Usikret kreditt
 Personforsikring
 Skadeforsikring
 Personforsikring Næringsliv
 Skadeforsikring Næringsliv

Når kunnskapsprøvene, etikkprøven og praktisk prøve er bestått, og krav til yrkesrelevant praksis er innfridd, blir kandidaten tildelt autorisasjon og kan søkes opp i det nasjonale registeret over autoriserte rådgivere. 

Krav til yrkesrelevant praksis:

 Seks måneder for Sparing og Investering, Kreditt og Personforsikring
 Tolv måneder gjelder Personforsikring næringsliv og Skadeforsikring næringsliv
 Tilstrekkelig yrkesrelevant praksis gjelder Skadeforsikring og Usikret kreditt.

Privatister kan også ta kunnskapsprøver og etikkprøve på eget initiativ, da de er åpnet for alle. Men de kan ikke bli autoriserte rådgivere.  

 Kompetanseoppdatering 
For å beholde autorisasjonen, må rådgivere oppdatere fagkunnskapen hvert år, praktisere som rådgivere og følge bransjenormen God skikk. 

Hver autorisasjonsordning har egne spesifikke oppdateringstemaer som velges av fagrådene hvert år og samles i en egen fagplan.

 Organisering 
Finansnæringens autorisasjonsordninger (FinAut) ble etablert 1.januar 2009 og er en paraplyorganisasjon for finansnærings autorisasjons- og godkjenningsordninger. Eieren er Finans Norge og Verdipapirfondenes forening.  FinAut er organisert med et styre, et disiplinærutvalg,ett tverrgående fagråd for felles regelverk og i fagråd for de enkelte autorisasjonsordningene.https://www.finaut.no/om-finaut/organisering/

Sekretariatet ivaretar driften og koordinerer næringens arbeid med utvikling av fagplaner, autorisasjonsprøver, kandidatregistre og oppfølging av kandidater og bedrifter som er tilsluttet. Sekretariatet er organisert som en forening og er eiet av Finans Norge og Verdipapirfondenes forening.

 Referanser 

Kategori:Finans